CELEX: 32017D2302
Language: sl
Date: 2017-12-12 00:00:00
Title: Sklep Sveta (SZVP) 2017/2302 z dne 12. decembra 2017 v podporo dejavnostim OPCW za pomoč pri sanaciji nekdanjega območja shranjevanja kemičnega orožja v Libiji v okviru izvajanja Strategije EU proti širjenju orožja za množično uničevanje

13.12.2017   
            
            
               SL
            
            
               Uradni list Evropske unije
            
            
               L 329/49
            
         SKLEP SVETA (SZVP) 2017/2302
   z dne 12. decembra 2017
   v podporo dejavnostim OPCW za pomoč pri sanaciji nekdanjega območja shranjevanja kemičnega orožja v Libiji v okviru izvajanja Strategije EU proti širjenju orožja za množično uničevanje
   SVET EVROPSKE UNIJE JE –
   ob upoštevanju Pogodbe o Evropski uniji ter zlasti člena 28(1) in člena 31(1) Pogodbe,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:
   
               (1)
            
            
               Izvršni svet Organizacije za prepoved kemičnega orožja (OPCW) je 20. julija 2016 sprejel sklep EC-M-52/DEC.1 o „uničenju preostalega kemičnega orožja v Libiji“ in zaprosil generalnega direktorja OPCW za pomoč Libiji pri oblikovanju spremenjenega načrta za uničenje kemičnega orožja kategorije 2 v Libiji.
            
         
               (2)
            
            
               Varnostni svet Združenih narodov je 22. julija 2016 sprejel resolucijo 2298, s katero je pozdravil in potrdil sklep EC-M-52/DEC.1 ter generalnega direktorja OPCW pozval, da Varnostnemu svetu redno poroča, dokler uničenje ne bo dokončano in preverjeno.
            
         
               (3)
            
            
               Izvršni svet OPCW je 27. julija 2016 sprejel sklep EC-M-52/DEC.2 o podrobnih zahtevah za uničenje preostalega kemičnega orožja kategorije 2 v Libiji.
            
         
               (4)
            
            
               Evropski svet je 12. decembra 2003 sprejel Strategijo EU proti širjenju orožja za množično uničevanje (v nadaljnjem besedilu: Strategija), ki poudarja, da imata Konvencija o prepovedi razvoja, proizvodnje, kopičenja zalog in uporabe kemičnega orožja ter o njegovem uničenju (v nadaljnjem besedilu: CWC) in OPCW ključno vlogo pri ustvarjanju sveta brez kemičnega orožja.
            
         
               (5)
            
            
               Unija dejavno izvaja Strategijo in uresničuje ukrepe iz poglavja III Strategije, zlasti s sproščanjem finančnih sredstev, namenjenih podpori za posebne projekte, ki jih izvajajo večstranske institucije, kot je OPCW.
            
         
               (6)
            
            
               Generalni direktor OPCW je 1. avgusta 2016 izdal dopis, ki poziva k prostovoljnim prispevkom za novi skrbniški sklad za podporo Libiji (S/1400/2016).
            
         
               (7)
            
            
               OPCW je 29. septembra 2017 zaprosil Evropsko unijo, naj preuči možnost pravočasne pomoči s financiranjem sanacije objektov za uničenje in skladiščenje v Libiji.
            
         
               (8)
            
            
               Unija odločno in dosledno podpira OPCW pri izvajanju njenega mandata. V izjavi EU z dne 7. aprila 2017 je navedeno, da bo Unija še naprej podpirala prizadevanja in delo OPCW.
            
         
               (9)
            
            
               Tehnično izvajanje tega sklepa bi moralo biti zaupano OPCW. Projekti, ki jih podpira Unija, se lahko financirajo le s prostovoljnimi prispevki v tehnični sekretariat OPCW. Takšni prispevki Unije bodo bistveno pomagali OPCW pri nadaljnjem izpolnjevanju nalog, navedenih v zadevnih sklepih Izvršnega sveta OPCW.
            
         
               (10)
            
            
               Za nadzor nad pravilnim izvajanjem finančnega prispevka Unije bi morala biti odgovorna Komisija –
            
         SPREJEL NASLEDNJI SKLEP:
   Člen 1
   1.   Unija podpre OPCW pri popolnem uničenju zalog kemičnega orožja v Libiji, ob upoštevanju ukrepov preverjanja iz CWC.
   2.   S projektom, ki je odobren s tem sklepom Sveta, se prispeva k stroškom, povezanim s sanacijo OPCW v nekdanjem skladišču kemičnega orožja Ruwagha v Libiji.
   Podroben opis projekta je v prilogi.
   Člen 2
   1.   Za izvajanje tega sklepa je odgovoren visoki predstavnik Unije za zunanje zadeve in varnostno politiko (v nadaljnjem besedilu: VP).
   2.   Tehnična izvedba dejavnosti iz člena 1(2) se zaupa OPCW. To nalogo opravlja pod odgovornostjo VP. V ta namen VP sklene potrebne dogovore z OPCW.
   Člen 3
   1.   Referenčni finančni znesek za izvajanje projekta iz člena 1(2) znaša 3 035 590,80 EUR.
   2.   Odhodki, ki se financirajo iz zneska iz odstavka 1, se upravljajo v skladu s postopki in pravili, ki se uporabljajo za proračun Unije.
   3.   Komisija nadzira pravilnost upravljanja odhodkov iz odstavka 1. V ta namen z OPCW sklene sporazum o financiranju. V sporazumu o financiranju se določi, da OPCW poskrbi za prepoznavnost prispevka Unije ustrezno njegovemu obsegu.
   4.   Komisija si prizadeva skleniti sporazum o financiranju iz odstavka 3 čim prej po začetku veljavnosti tega sklepa. Svet obvesti o kakršnih koli težavah v tem postopku in o datumu sklenitve sporazuma o financiranju.
   Člen 4
   1.   VP o izvajanju tega sklepa poroča Svetu na podlagi rednih poročil, ki jih pripravi OPCW. Ta poročila so podlaga za oceno, ki jo opravi Svet.
   2.   Komisija zagotovi Svetu informacije o finančnih vidikih izvajanja projekta iz člena 1(2).
   Člen 5
   1.   Ta sklep začne veljati na dan sprejetja.
   2.   Veljati preneha 20 mesecev po datumu sklenitve sporazuma o financiranju med Komisijo ter OPCW iz člena 3(3) oziroma šest mesecev po začetku njegove veljavnosti, če do tedaj navedeni sporazum o financiranju ni sklenjen.
   
      V Bruslju, 12. decembra 2017
      
         
            Za Svet
         
         
            Predsednik
         
         S. MIKSER
      
   
   
      PRILOGA
      1.   Ozadje
      Libija je februarja 2014 dokončala uničenje kemičnega orožja kategorije 1 (KO) v objektu Ruwagha v provinci Al Jufra. S postopkom uničenja je bilo s strupenimi odpadki zapolnjenih 24 transportnih kontejnerjev in trije kontejnerji s slanico. V letu 2016 je Libija uspela dekantirati kemično orožje kategorije 2 (predhodne sestavine), ki je bilo shranjeno v 45ih rezervoarjih v slabem stanju, v nove kontejnerje Mednarodne organizacije za standardizacijo (ISO). V skladu s sklepom Izvršnega sveta OPCW z dne 27. julija 2016 (EC-M-52/DEC.2) so bili novi kontejnerji ISO prepeljani v pristanišče Misrata, da se pošljejo v Nemčijo in uničijo v specializiranem objektu. Med dekantiranjem je v enem rezervoarju prišlo do eksotermne reakcije. Zaradi neznane narave in visoke viskoznosti materiala, ki je ostal v rezervoarju, nemški organi niso mogli pristati na sprejem rezervoarja za uničenje. Prvotnih 45 dekantiranih rezervoarjev se še vedno hrani v objektu Ruwagha. Ti rezervoarji so v različnih stanjih propadanja, številni pa še vedno vsebujejo ostanke kemikalij, ki se oprijemajo sten, ali se jih ni dalo v celoti izčrpati. Poleg tega je v objektu Ruwagha shranjenih tudi približno 350 ton odpadnih vod iz hidrolize HD (destiliran iperit). Za več kontejnerjev se domneva, da so bili napolnjeni z reakcijsko zmesjo, ki je vsebovala zelo kisle in nevarne kemikalije, ki niso bile stabilizirane. Več kontejnerjev pušča in je zarjavelih in je zanje potrebna dodatna obdelava za ustrezno uničenje.
      V poročilu s 83. seje (z dne 11. novembra 2016) je Izvršni svet OPCW pozval tehnični sekretariat OPCW, da vzame vzorce, ko bodo to dovoljevale varnostne razmere v Libiji, vendar zaradi varnostnih razmer do zdaj to še ni bilo mogoče. Vzorčenje območja bi bilo mogoče prilagoditi varnostnim razmeram prek neposredne videopovezave.
      V svojem sklepu EC-M-53/DEC.1 z dne 26. avgusta 2016 je Izvršni svet OPCW – v operativnem odstavku 2, v katerem je pozdravil prostovoljne finančne prispevke in zaveze iz različnih držav pogodbenic v podporo operacijam uničenja, – priznal, da je Evropska unija, ob upoštevanju odobritve znotraj Unije, uradno obvestila tehnični sekretariat o tem, da namerava zagotoviti financiranje za uničenje preostalih dekantiranih rezervoarjev in sanacijo okolja pri objektu Ruwagha. Zahvaljujoč zavzetosti Unije glede tega aktualnega vprašanja se bo Libiji lahko v celoti umaknila iz preteklih programov kemičnega orožja na okolju prijazen način, s čimer se kaže prispevek Unije za to območje, ki bo imel kratkoročne in dolgoročne učinke.
      2.   Splošni cilji
      Splošni cilj ukrepa je prispevati k odpravi in popolnemu uničenju zalog kemičnega orožja v Libiji.
      Posebni cilji so:
      
                  —
               
               
                  dokončati popolno sanacijo nekdanjega območja shranjevanja kemičnega orožja Ruwagha (provinca Al Jufra) na okolju prijazen način, ob upoštevanju ukrepov preverjanja iz CWC;
               
            
                  —
               
               
                  povečati zmogljivosti libijskega nacionalnega organa, kot je določeno v skladu s členom VIII(4) CWC, in tistih, ki opravljajo uničenje, dekontaminacijo in odstranjevanje kemičnega materiala v Libiji;
               
            
                  —
               
               
                  usposobiti osebe, ki sodelujejo v teh prizadevanjih za zbiranje, beleženje in prevoz vzorcev tal v in okoli skladišča v Ruwaghi v skladu s standardi OPCW, in sicer z uporabo neposrednih videopovezav in zapečatenih kamer OPCW, zaradi skladnosti s poročilom 83. seje Izvršnega sveta.
               
            3.   Opis dejavnosti
      Tehnični sekretariat OPCW bo zagotovil pomoč libijskemu nacionalnemu organu, ki bo končno odgovoren za popolno dokončanje sanacije.
      Tehnični sekretariat OPCW bo z Uradom Združenih narodov za projektne storitve (UNOPS) sklenil sporazum o prispevku za najetje libijskega strokovnega podjetja za izvedbo projekta in za zagotovitev plačila libijski družbi. OPCW bo v partnerstvu z libijskim nacionalnim organom nadzoroval in validiral dela, ki se izvajajo.
      Dejavnost 1: usklajevalni sestanki med tehničnim sekretariatom OPCW, libijskim nacionalnim organom, svetovalci in strokovnjaki ter strokovni obiski
      Načrtovane dejavnosti so:
      
                  —
               
               
                  tehnična posvetovanja med tehničnim sekretariatom OPCW, predstavniki Libije in tehničnim projektnim svetovalcem libijskega nacionalnega organa. Zaradi varnostnih omejitev bodo sestanki v Tuniziji.
               
            
                  —
               
               
                  Obiski predstavnikov UNOPS in Libije v proizvodnih podjetjih, prevoznih, prodajnih in storitvenih družbah.
               
            Časovnica: v celotnem obdobju izvajanja projekta.
      Dejavnost 2: Podizvajalske pogodbe za storitve
      Načrtovane dejavnosti so:
      
                  —
               
               
                  najetje tehničnega svetovalca za libijski nacionalni organ;
               
            
                  —
               
               
                  najetje inženirskega podjetja za projektiranje evaporacijske lagune;
               
            
                  —
               
               
                  najetje lokalnega osebja za dejavnosti sanacije;
               
            
                  —
               
               
                  komunikacijska oprema, ki bo podpirala neposredne videopovezave za vzorčenje
               
            Časovnica: Meseci 1 do 6 projekta.
      Dejavnost 3: Tehnično usposabljanje libijskega nacionalnega organa za vzorčenje
      Načrtovane dejavnosti so:
      
                  —
               
               
                  usposabljanje libijskih predstavnikov s strani ekip za usposabljanje inšpektorjev OPCW o vzorčenju, pečatenju in nadzorni verigi;
               
            
                  —
               
               
                  dostava in usposabljanje libijskih predstavnikov o kamerah in neposrednih videopovezavah v Tunisu. Usposabljanja na kraju samem ni mogoče izvesti zaradi pomanjkanja podpore oddelka Združenih narodov za varnost ter visokih stroškov zavarovanja za najete izvajalce v nevarnem območju.
               
            
                  —
               
               
                  Izvajanje vzorčenja s strani usposobljenih libijskih predstavnikov.
               
            Časovnica: Meseci 1 do 3 projekta.
      Dejavnost 4: Najem in nabava opreme in materialov, vključno s stroški zamenjave, vzdrževanja in popravil
      Najem ali nabava opreme v podporo izgradnji evaporacijskih lagun. Storjeno bo vse, da se najame čim več opreme in ne pridobi lastništvo na opremi; vendar bo nekatera oprema kontaminirana in ne bo vračljiva. Tako se bo ob zaključku projekta lastništvo na tej opremi preneslo na libijski nacionalni organ, ki bo opremo zadržalo. Kemikalije za postopek nevtralizacije ter cevovodi in cevi bodo del potrošnega materiala projekta. Vsa oprema, potrebna za večjo gradnjo, tj. žerjavi, buldožerji, viličarji, bo najeta.
      Nabavo in najem opreme in materialov pri libijskih družbah bo vodil UNOPS. Vendar lahko nekatere predmete, odvisno od primernosti in stroškov, nabavi OPCW.
      Časovnica: ves čas trajanja projekta, kot in ko je potrebna oprema in storitve.
      Dejavnost 5: Nabava zaščitne opreme in sistemov za odkrivanje ter medicinske opreme in podpore
      Za uporabo okrog nevarnih kemikalij je potrebna osebna varovalna oprema. Pričakuje se, da bo vsa osebna varovalna oprema kontaminirana, in jo bo treba uničiti v državi. Neuporabljena oprema bo postala last libijskega nacionalnega organa pri Konvenciji o kemičnem orožju.
      Nabava opreme in materialov bo določena med OPCW in UNOPS.
      Časovnica: v celotnem obdobju izvajanja projekta.
      Dejavnost 6: Izvajanje projekta
      Tehnični sekretariat OPCW bo zagotovil nadzor nad upravljanjem programa, ki bo vključeval razvoj mejnikov, notranjo revizijo, nadzor nad podizvajalskimi dogovori in finančno poslovodenje. Libijskim podjetjem UNOPS ne bo nakazal sredstev, dokler libijski nacionalni organ v pisni obliki ne potrdi vodji programa pri OPCW, da je delo zadovoljivo zaključeno. Predvidene dejavnosti vključujejo:
      
                  —
               
               
                  Naročanje zunanjih storitev ali sporazum o posebnih storitvah za tehnično pomoč pri izvajanju projekta.
               
            
                  —
               
               
                  Plačilo provizij za storitve naročanja in podizvajalskih zadev, ki jih opravi Urad Združenih narodov za projektne storitve.
               
            Časovnica: v celotnem obdobju izvajanja projekta.
      4.   Okvirni akcijski načrt
      Dejavnosti, ki jih je treba izvesti v tem ukrepu, bodo imele pripravljalno fazo, ki ji bodo sledile tri operativne faze.
      Pripravljalna faza
      Najelo se bo strokovno podjetje, ki bo zagotovilo usposabljanje o vzorčenju za libijski nacionalni organ in zagotovilo tehnično svetovanje in podporo v celotnem času trajanja projekta. Med OPCW in UNOPS bo sklenjen sporazum o prispevku za najetje lokalnih družb za projektiranje evaporacijske lagune, zagotavljanje nujne medicinske pomoči, nabavo in najem potrebnega blaga in za izvajanje sanacije.
      Faza 1:
      Tla okrog kontejnerjev, ki puščajo, se bodo vzorčila z video nadzorom v realnem času. To bo vključevalo neposredno videopovezavo z operativnim centrom, da bodo lahko inšpektorji OPCW spremljali zbiranje vzorcev in embalaže. Kontejnerji, ki so bili predhodno dekantirani pred pošiljanjem kemikalij, bodo sprani z dekontaminatom in vodo, nato bodo prazni kontejnerji poslani v talilnico za uničenje. Odpadna voda se bo zbirala v kontejnerjih, na voljo na kraju samem, medtem ko se čaka na izgradnjo evaporacijske lagune.
      Faza 2:
      Dve evaporacijski laguni bosta projektirani in zgrajeni za prejem materiala, zbranega v fazi 1, in predhodno nevtralizirane vsebine rezervoarja 24, za naravno izhlapevanje vode in zakopavanje nenevarnih soli v zemljo. Rezervoarji, uporabljeni za nevtralizacijo vsebine 24 kontaminiranih kontejnerjev, bodo odpeljani v talilnico za uničenje.
      Faza 3:
      Približno 350 ton odpadnih vod iz hidrolize HD (destiliran iperit), ki se trenutno skladiščijo na lokaciji Ruwagha, se bo analiziralo in po potrebi obdelalo ter nato prečrpalo v lagune za nevtralizacijo, stabilizacijo, izhlapevanje in zakopavanje.
      5.   Pričakovani rezultati
      Pričakovani rezultati ukrepa so:
      
                  —
               
               
                  dokončna odprava libijskega programa za kemično orožje;
               
            
                  —
               
               
                  izvedena popolna sanacija nekdanjega skladišča kemičnega orožja Ruwagha v Libiji, vključno s popolnim uničenjem 45 dekantiranih kontejnerjev, ki vključuje pošiljke v talilnico ter stabilizacijo in uničenje 350 ton odpadnih vod HD;
               
            
                  —
               
               
                  izvedena tehnično usposabljanje libijskega nacionalnega organa pri CWC za vzorčenje;
               
            
                  —
               
               
                  zaključek, pod vodstvom OPCW, vzorčenja in pošiljanja vzorcev tal okrog kontejnerjev, ki puščajo.
               
            6.   Predvideno trajanje
      Projekt bo predvidoma trajal 20 mesecev.
      7.   Prepoznavnost Unije
      Prepoznavnost financiranja EU na dogodkih ali srečanjih OPCW: finančna podpora Evropske unije bo izpostavljena v poročilih generalnega direktorja OPCW in izvršnega sveta o dejavnostih v Libiji. Na vseh projektnih dokumentih bo prikazana zastava EU.
      Prepoznavnost financiranja EU na opremi: OPCW bo libijski nacionalni organ pozvala, naj na vseh kosih opreme, ki je kupljena iz sredstev EU in ki ni potrošni material, to ustrezno označi, vključno s prikazom logotipa EU. OPCW bo k takšni uporabi določb glede prepoznavnosti finančne podpore Evropske unije pozvala tudi UNOPS. Če bi takšno označevanje lahko ogrozilo privilegije in imunitete OPCW ali varnost osebje te organizacije ali končnih upravičencev, bo poskrbljeno za primerno alternativno ureditev.
      8.   Usmerjevalni odbor
      Usmerjevalni odbor za ta projekt bodo sestavljali predstavniki ESZD in OPCW. Usmerjevalni odbor bo redno in vsaj vsakih šest mesecev pregledoval izvajanje sklepa, pri čemer bo uporabljal tudi elektronska sredstva sporazumevanja.
      9.   Poročanje
      OPCW bo zagotovila opisno poročilo o napredku vsakih šest mesecev, da se pregleda napredek pri doseganju rezultatov projekta. OPCW bo predložila končno opisno in finančno poročilo v šestih mesecih po koncu obdobja izvajanja.